钦定古今图书集成/明伦汇编/官常典/第582卷 > 凌云翼
## 钦定古今图书集成/明伦汇编/官常典/第582卷 > 凌云翼

按《明外史》本传云：“翼字洋山，太仓州人。嘉靖二十六
年进士。授南京工部主事。隆庆中，累官右佥都御史，
抚治郧阳。疏论卫所兵消耗之弊凡六事，多议行。万
历元年，进右副都御史，巡抚江西，三迁兵部左侍郎
兼右佥都御史，提督两广军务，代殷正茂。时寇盗略
尽，惟林凤遁去。凤初屯钱澳求抚，正茂不许，遂自澎”
湖奔东番魍港，为福建总兵官胡守仁所败。是年冬，
犯柘林、靖海、碣石；已，复犯福建。守仁追击至淡水洋，
沉其舟二十。贼失利，复入潮州。参政金浙谕降其党
马志善、李成等，凤夜遁。明年秋，把总王望高以《吕宋番兵讨平之。寻进征罗旁。罗旁在德庆州上下江界，
东西两山间，延袤七百里。成化中，韩雍经略山西，颇
安辑。惟东山猺阻深箐剽掠，有司岁发卒戍守。及正
茂乃建议大征，会迁去，云翼乃大集兵，令两广总兵
张元勋、李锡将之。四阅月，克巢五百六十，俘斩招降
四万二千八百馀人。岑溪六十三山、七山、那留、连城
诸处，邻境猺獞皆惧。贼首潘积善求抚，云翼奏设官
戍之。论功，加右都御史兼兵部侍郎，赐飞鱼服。乃改
泷水县为罗定州，设监司参将，积患顿息。六年夏，与
巡抚吴文华讨平河池、咘咳、北三诸猺，又捕斩广东
大庙诸山贼，岭表悉定。召为南京工部尚书，就改兵
部。以兵部尚书兼右副都御史总督漕运，巡抚淮、扬。
河臣潘季驯召入，遂兼督河道。加太子少保，召为戎
政尚书，以病归。家居骄纵，给事御史连章劾之，诏夺
官，后卒。云翼有干济才，罗旁之役，继正茂成功，然喜
事好杀戮，为当时所讥。